Žolynų ir gimtosios tarmės apkerėta

Įvadinis žodis Eugenijos Šimkūnaitės bibliografijai

Akad. prof. habil. dr. Bonifacas Stundžia

Žolininkė, vaistininkė, kraštotyrininkė, liaudies medicinos žinovė, daktarė, žiniuonė... Tokiais ir kitokiais epitetais paprastai apibūdinama habilituota gamtos mokslų daktarė Eugenija Šimkūnaitė (1920-03-11–1996-01-27) – žymiausia visų laikų tauragniškė, geriausiai pažinojusi Lietuvos vaistinius augalus, kurių ieškodama išvaikščiojo visą šalį. Gimė Eugenija, tiesa, toli toli nuo Tauragnų, Krasnodaro krašte, Rusijoje. Šioje šalyje jos tėvas Pranas išsimokslino, tapo vaistininku, vedė medicinos seserį Olgą, susilaukė dukrelės ir pasitaikus progai su šeima 1922 m. grįžo į gimtinę. Tėvas Tauragnuose įkuria vaistinę, o mažoji Eugenija, arba Gesia, tampa jo pagalbininke, – sukasi tarp vaistažolių, įdėmiai klausosi vaistinės lankytojų šnekų, pasakojimų, istorijų ir viską dedasi į galvą, semte semia žodžius ir posakius iš tauragniškių tarmės, tarsi kokią neišsenkančią versmę būtų atradusi.

Baigusi Utenos gimnaziją, įstoja į VDU studijuoti farmacijos. Per karą ir po jo dirba įvairius darbus, tačiau kaip magnetas traukia mokslininkės kelias. Jį pasirinkusi atsideda Lietuvos vaistinių augalų ir jų išteklių tyrimui[[1]](#footnote-1). Šia nuo vaikystės pamėgta tema 1948 m. parašė tuometinę kandidatinę (dabar būtų daktaro) disertaciją „Lietuvių laiudies medicinos vaistingieji augalai“, kurioje aprašytos liaudies medicinos tradicijos, gydymo tikslams vartojami vaistingieji augalai, slogiais vokiečių okupacijos metais daryti eksperimentai, kaip vaistažolės veikia žiurkes, peles, triušius, kačiukus. Deja, disertacijos neleista ginti, – VU Bibliotekoje saugomas tik jos mašinraštis (1[[2]](#footnote-2)). Neseniai Šimkūnaitės archyve rasta tos disertacijos rankraščio recenzija[[3]](#footnote-3), parašyta 1948-12-28, atskleidžia neleidimo priežastį. Pagyręs disertantės kompetenciją tiriamojoje srityje ir gerą kalbą, „juodasis“ recenzentas kerta žemiau juostos: darbas neatitinkąs Aukštojo mokslo ministerijos reikalavimų, t. y. parašytas neaktualia tarybiniam liaudies ūkiui ir mokslui tema, nepersunktas „bolševikiniu partiškumu“. Akivaizdu, kad disertacijos gynimui kelią užkirto autorės apolitiškumas, tačiau E. Šimkūnaitės tai nepalaužė, greičiau užgrūdino. Būdama išdidi ir tvirta ji ne šoka darbą sovietinti, kitaip sakant, tuščiai ir niekingai leisti laiką, o imasi naujos temos ir dirbdama Kauno botanikos sode bei nuo 1950 m. MA Biologijos institute per keletą metų parašo naują disertaciją apie valerijonų kultivavimą Lietuvoje (pavadinime, suprantama, LTSR) ir 1952 m. sėkmingai apgina (2).

Tapusi oficialiai „apiforminta“ mokslininke, Eugenija Šimkūnaitė pasirenka prasmingą ir jai patinkantį gyvenimo kelią: rašo mokslo straipsnius apie Lietuvos vaistinguosius augalus ir jų išteklius (pvz., 6, 8, 10, 11, 18, 44, 64), dalyvauja konferencijose, pasitarimuose (pvz., 9, 19, 32, 45, 54, 55, 93), ekspedicijose ir pamažu įsitraukia į mokslo populiarinimą, dabar sakytume sklaidą, bei visuomenės švietimą vaistažolininkystės plačiąja prasme, įvairių ligų gydymo ir kitais klausimais. Su kiekvienais metais respublikinėje ir rajonų spaudoje gausėja jos straipsnių: žurnaluose „Mūsų sodai“ (pvz., 24, 29–31, 41, 83), „Mūsų girios“ (pvz., 13, 16, 28), „Mūsų gamta“ (pvz., 51, 66, 69, 77–79, 87–90), „Mokslas ir gyvenimas“ (pvz., 48, 57), „Tarybinė moteris“ (pvz., 12) ir kt., laikraščiuose „Vakarinės naujienos“ (pvz., 27), „Valstiečių laikraštis“ (pvz., 22, 73–75, ) ir kt., kalendoriuose, įvairiose atmenose, bukletuose, žinynuose (pvz., 46, 56). Vienas kitas straipsnis išspausdintas ir rusiškoje (pvz., 76) bei lenkiškoje spaudoje (pvz., 80). Šimkūnaitė raštu ir įvairiuose renginiuose žodžiu noriai ir kantriai moko žmones, kaip ir kada rinkti, ruošti bei saugoti ir tausoti vaistažoles, kokias ligas jomis gydyti; aiškina augalų ir atskirų jų dalių, pvz., medžių lapų, žievės, pumpurų ir pan., gydomąsias ir stiprinamąsias savybes. Kraštotyros leidiniuose ir spaudoje pasirodo jos straipsnių apie liaudies mediciną (pvz., 49, 72, 85), apie archeologų rastas sėklas ir vaismedžių kauliukus (pvz., 37, 59). Prasikiša ir Šimkūnaitės meilė tautosakai (pvz., 42, 89, 92), mitologijai (pvz., 42), gimtajam Tauragnų kraštui (pv., 65), išaugusi į savitą kūrybą. Tačiau lygia greta varomi moksliniai tyrimai, subrandinę didelės apimties habilitacinį darbą „Lietuvos vaistingųjų augalų resursų naudojimo biologiniai pagrindai“ (tomet vadintą daktaro disertacija), parašytą 1969 m. (94), bet apgintą po dvejų metų. Kažkodėl buvo būtini net du autoreferatai rusų kalba – prieš gynimą (116) ir išplėstinis po jo (181).

Parašiusi tris, o apgynusi dvi disertacijas ir pagal formaliąją to meto tvarką tapusi brandžia mokslininke, Šimkūnaitė visa siela panyra į šviečiamąją veiklą, turbūt geriausiai atliepusią jos asmenybę. Antai iki habilitacijos per 1948–1969 m. ji paskelbė per 80 populiarių publikacijų, tuo tarpu nuo 1970 iki 1996 imtinai – per šiek tiek ilgesnį laiką – išspausdinta per 600 šviečiamųjų straipsnių visuomenei, kai kuriais metais net po keletą dešimčių, o mokslinių, įskaitant ir konferencijų bei farmacininkų suvažiavimų tezes ar medžiagą, – tik apie 20 (pvz., 113, 212, 318, 364, 398, 434, 447, 530, 591, 603). Tarp populiarių publikacijų, kaip ir anksčiau, vyrauja vaistažolių tema, tačiau padaugėja susijusių su liaudies medicina (pvz., 293, 366, 379, 414, 544), tautosaka ir mitologija (pvz., 139, 167, 314, 324), su gimtuoju kraštu ir jo tradicijomis (pvz., 132, 139, 167, 279, 314, 334). Gausu įvairių praktinių patarimų – kaip išvaikyti graužikus (645), tarakonus (501), kap gaminti trauktines (223), mankštinti pavargusias akis (699), kaip reikia gyventi, maitintis savo žemės vaisiais, uogomis, nekvailioti su visokiomis dietomis (daugybė straipsnelių), ką daryti su strazdanomis (571) ir t. t., ir t. t. Atsiranda ir naujų temų, pvz., daug rašo apie tradicines šventes, papročius (445, 459, 465, 474, 557, 592, 613, 632 ir kt.), kuria lietuviškus horoskopus – žuvų, žvėrių, augalų (506, 550, 556, 577, 690 ir kt.). Jai, puikiai mokėjusiai tauragniškių šnektą, rūpėjo tarmių išsaugojimas (516), domino net žodžių kilmė (579). Šimkūnaitė ne tik neieškojo žodžių kišenėje, bet ir pati juos kūrė, valdė auditoriją, klausytojus sugebėdavo įtikinti net ir tokiais dalykais, kurių tikrovėje nebuvo[[4]](#footnote-4). Įgimtas Eugenijos kūrybiškumas, ko gero, ištirpdė ribas tarp realybės ir fantazijos. Būdama nuolatinė operos ir baleto spektaklių žiūrovė, bičiuliavusis su ne vienu garsiu dainininku, spaudoje dalijosi įspūdžiais apie žymiuosius solistus – Eleną Čiudakovą (274, 419), Antaną Kučingį (589), baleto artistą Bronių Kelbauską (821). Pomėgis rašyti, pasakoti, kurti ją lydėjo visą gyvenimą.

Tiek daug prirašius straipsnių straipsnelių vienąkart turėjo kilti noras paleisti į gyvenimą ir knygų. Pirmoji knyga dėl įvairių aplinkybių pasaulį išvysta tik 1991 metais, ir tai yra ... pasakos (531). Žinant Šimkūnaitės gebėjimą pasakoti istorijas, fantazuoti, polinkis praturtinti pasakų lobyną nė kiek nestebina. Pasirinkusi pasakas apie medžius: „ši sritis man žinomiausia, kol kas liaudies medicinos folkloras daugiausiai nuskriaustas, be to, mažiesiems medžiai ryškiau įsimena negu smulkios žuvytės“, – prisipažįsta knygelės „Girios medeliai, žali žaliuonėliai“ pratarmėje. Rašydama Šimkūnaitė vadovavosi pasakoms būdingais siužetais, stiliumi, nevengė tiesioginės kalbos, gyvų posakių, tauragniškiams būdingų žodžių. Pasakose apie medelių kalbą, klevą yra ir eiliuotų posmų, kuriuos galima išdainuoti[[5]](#footnote-5). Pagrindiniai pasakų veikėjai, suprantama, medžiai, medeliai, krūmai, visaverčiai gyvojo pasaulio dalyviai. Kiekvienas kuo nors ypatingas, turintis galių palengvinti įvairias žmonių ir gyvūnų bėdas, nuo jų pasergėti, tik reikia žinoti, kaip tomis galiomis pasinaudoti. Pasakų užsklandose rasime ir praktinių žinių apie gydomąsias medžių savybes, aptartas ne viename straipsnelyje spaudoje. Šie patarimai, savaime aišku, skiriami ne mažiesiems skaitytojams, o suaugusiems dėdėms ir tetoms. Ir pasakų stiliaus, gyvos kalbos čia nėra, – surašyta paprastai, tarsi kokie receptai. Šilumos knygelei suteikia dailininkės Ilonos Norkūnaitės iliustracijos.

Kurdama istorijas apie medžius ir medelius, Šimkūnaitė siekė diegti jaunimui ir suaugusiems iš protėvių paveldėtą supratimą, kad žmogus ir gamta sudaro vienovę tarsi dvi neatskiriamos gyvojo pasaulio dalys. Gamtoje reikia elgtis kaip namuose, gamtą puoselėti kaip savo kūną ir dvasią. „Nerauk, neskink, neplėšk, žmogau, esi tos pačios gamtos dalis“, – šiais ir panašias žodžiais Šimkūnaitė visą sąmoningą gyvenimą ugdė mūsų ekologinę savimonę.

Po pasakų apie medelius – pamečiui trys knygelės: „Gyvačių karalystė“, išėjusi kaip žurnalo „Mokslas ir gyvenimas“ priedas (549), „Pipirų žemė“ (578), kurią išleido farmacininkai, ir „Ką žino tik ragana, arba Gyvenimas be tablečių“ (604), išleista „Ūkininko patarėjo“. Pirmojoje rasime įdomiausių žinių ir istorijų apie gyvates bei žalčius, kitose – patarimų, kaip ir kuo maitintis sveikai, gydytis nuo įvairių ligų, kada ir kokias vaistažoles rinkti, pasisodinti.

Daugiau knygų Šimkūnaitė nebespėjo parengti ir išleisti, – pritykojo giltinė. Palaidota Tauragnų kapinėse šalia tėvų. Tauragnai nepamiršo savo žiniuonės, čia pasitinka ją primenantys ženklai: auga, žydi ir uogas nokina žmonių pasodintas Gesios vyšnių sodas, ošia jos vardu pavadintai mokyklai padovanotas miškas, gražiai sutvarkyta jos ir tėvų kapavietė. Daktarė pagerbta vietos muziejuose, prisimena Eugeniją Šimkūnaitę ir visa Lietuva. Vilniuje, Lazdynų mikrorajone, jos vardu pavadinta gatvė, Eugenijos Šimkūnaitės labdaros ir paramos fondas kviečia į memorialinę ekspoziciją, įrengtą daktarės bute Erfurto g. 4ؘ– 42, o greta esančiame parkelyje pastatytas atminimo akmuo su prasmingais daktarės žodžiais „Saulele, Motule, dangun eidama, neaplenk Žemės mūsų“ (skulptorius Jonas Gencevičius). Kaune įsikūrusio Lietuvos medicinos ir farmacijos istorijos muziejaus pasididžiavimas – Žiniuonės skulptūra, sukurta ukrainiečių skulptoriaus Spartako Britano.

Ir po Šimkūnaitės mirties jos publikacijų srautas nesumažėjo. Nuo 1997 iki 2021-ųjų metų suskaičiavau 129 pozicijas. Daugiausia tai perspausdinti ankstesni straipsniai straipsneliai, patarimų patarimai, tačiau pasirodo ir naujų, iš rankraščių parengtų. O knygų susidarytų gera lentynėlė. Pirmoji pomirtinė kregždė – Lietuvos tūkstantmečio metais Tauragnų žmonėms ir jų kaimynams padovanotos Saulės dukters Indrajos mitologinės sakmės, savitas tarme užrašytas epas, pakylėjęs mylimą kraštą, pasaulio centrą ir dvasinę tėvynę į senų garbingų genčių gretas. „Indrajos žemė – tai visa, ką akys užmato įlipus Salako bažnyčios bokštan. Tai buvo išmintingiausias ir sveikiausias kraštas...“ („Indraja – Saulės duktė“, 786)[[6]](#footnote-6). „Tauragniškiams miestas – tik Tauragnai, Kaunas, Vilnius, Utena – tik miesteliai“, ne kartą yra sakiusi ir rašiusi (plg. 894).

Toliau žiniuonės palikimą iš peties ima skelbti Žuvėdros leidykla, ir viena po kitos 2001–2016 m. dienos šviesą išvysta šešios knygos: „Gyvenimo receptai...“ (798), „Gyvenimo paslaptys ir lemtys“ (817), „Gyvenimas be tablečių...“ (832), „Sveiko gyvenimo receptai“ (846, kitas leidimas 850), „Eugenijos Šimkūnaitės receptų rinkinys“ ir „Horoskopai“ (876), aišku, Šimkūnaitės. Tris pirmuosius leidinius parengė Alijušas Grėbliūnas, ketvirtą – talkinant Arūnui Girėnui, penktą sudarė Birutė Karnickienė, o šeštą – Stasys Lipskis. Knygas išpirko, vadinasi, žmonėms Šimkūnaitės patarimai yra naudingi, padeda. Simboliška, kad leidinių pavadinimuose vyrauja žodis „gyvenimas“. Dar vieną gyvenimą teigiančią knygą „Sveiko gyvenimo paslaptys“, žiniuonės vaistažolių gidą, 2018 m. išleido „Obuolys“ (882, sudarė Valdas Sasnauskas), o Daiva Červokienė 2016 m. parengė „Kaip gydo medžiai“ (877).

 Kas mėnesį nuo 2015 metų versdami Šimkūnaitei skirtus spalvingus Tauragnų krašto kalendorius (874, 879, 881, 883, 885 ir t. t.), gerdami pagal daktarės receptus užplikytą arbatą, o ištikus bėdai ieškodami jos patarimų, pamažu sulaukėme išskirtinės moters šimtmečio, 2020-ųjų metų, kuriuos LR Seimas paskelbė Eugenijos Šimkūnaitės metais, o Utenos apskritis Tauragnus – Mažąja kultūros sostine. Lietuvoje nedaug garsenybių, apie kurias būtų tiek daug rašyta, pasakota. Šimkūnaitei skirta literatūra apima kone 360 pozicijų, tad Bibliografijoje yra suskirstyta į grupes. Pirmiausia tai filmai ir garso įrašai. Ko gero, svarbiausias  – trumpas Henriko Šablevičiaus filmas „Žiniuonė“ (905), sukurtas 1975 m. Kiti du daktarės šimtmečiui skirti filmai (904, 906) yra ilgesni, autentiškos medžiagos sėmęsi iš Šablevičiaus. Verta paklausyti ir tai pačiai progai parengto LRT Radijo įrašo (907). Šimkūnaitės atminimui skirtų leidinių seriją pradėjo ir tęsė ištikimoji „Žuvėdra“, 2006 m. išleidusi knygą „Amžinai žydėk, Atminimo vyšnia“ (908, sud. Alijušas Grėbliūnas), o didžiojo jubiliejaus metais – „Eugenija Šimkūnaitė – Lietuvos legenda“ (910, sud. Stasys Lipskis), dar po metų – „Žydintys Eugenijos Šimkūnaitės metai“ (914, sud. Birutė Karnickienė ir Rasa Praninskienė). „Žuvėdros“ knygas gražiai papildė išskirtinio dizaino Kauno apskrities viešosios bibliotekos trijų dalių leidinys „Žiniuonės kišenė“ (913), sudarytas Rimantės Tamoliūnienės.

Didžiąją dalį Šimkūnaitės atminimui skirtų kūrinių sudaro straipsniai įvairiuose leidiniuose – knygose, žurnaluose, laikraščiuose, kalendoriuose, enciklopedijose. Tarp jų yra pluoštas biogramų (915– 928), kelios dešimtys atsiminimų (929–968), ypač daug publikacijų apie daktarės veiklą (969–1052), susitikimus su ja bei knygų pristatymus (1053–1084) ir apie sukaktis bei joms skirtus renginius (1085–1182). Iš sukakčių daugiausia dėmesio sulaukė, suprantama, garsiosios moters šimtmetis (1128–1182). Atskiras publikacijų grupes sudaro Šimkūnaitės nekrologai, straipsniai apie mirties metinėms skirtus renginius (1183–1216) ir apie jos atminimo įamžinimą (1217–1247). Ypatinga Bibliografijos dalis yra Šimkūnaitei skirtų eilėraščių ir dailės darbų (paveikslų, ekslibrisų) sąrašas (1248–1261).

Bibliografiją užbaigia išsami dalykinė rodyklė, kurioje daugiausia vietos užima įvairių augalų, taip pat ligų pavadinimai, maisto bei gėrimų receptai, ir įspūdingas asmenvardžių sąrašas. Pagiriamojo žodžio nusipelno Bibliografijos sudarytojos Rita Kivilšienė, Jūratė Zvėgienė ir Eglė Akstinaitė-Veličkienė.

1. Šimkūnaitės biografiją žr.: [Biografija | Eugenijos Šimkūnaitės labdaros ir paramos fondas|Eugenijos Šimkūnaitės labdaros ir paramos fondas (simkunaites-fondas.lt)](https://www.simkunaites-fondas.lt/apie-e-simkunaite/biografija/). [↑](#footnote-ref-1)
2. Čia ir toliau skaičius skliausteliuose rodo Šimkūnaitės Bibliografijos rodyklės aprašo numerį. [↑](#footnote-ref-2)
3. Ačiū Birutei Karnickienei, Eugenijos Šimkūnaitės labdaros ir paramos fondo valdybos pirmininkei, supažindinusiai su šios recenzijos mašinraščiu. [↑](#footnote-ref-3)
4. Kalbininkams yra žinoma, kad Šimkūnaitė didžiajam Lietuvių kalbos žodynui yra perdavusi gerą pluoštą žodžių, tarp kurių yra ir jos sukurtų, plačiau žr.: Gritėnienė A. Eugenijos Šimkūnaitės žodžiai „Lietuvių kalbos žodyne“ ir jo kartotekose. *Gimtoji kalba*, 9, 2020, p. 9–17. [↑](#footnote-ref-4)
5. Šios ir kitų Šimkūnaitės knygų posmus išties išdainavo Agota Zdanavičiūtė 2022 m. pradžioje išleistoje kompaktinėje plokštelėje „Kur giria užėjo“, plačiau žr. [Eugenijos Šimkūnaitės kūryba įkvepia | Eugenijos Šimkūnaitės labdaros ir paramos fondas|Eugenijos Šimkūnaitės labdaros ir paramos fondas (simkunaites-fondas.lt)](https://www.simkunaites-fondas.lt/eugenijos-simkunaites-kuryba-ikvepia/) [↑](#footnote-ref-5)
6. Eugenijos Šimkūnaitės labdaros ir paramos fondo iniciatyva išleido „Valstiečių laikraštis“, gražiai iliustravo subtili dailininkė Gražina Didelytė. [↑](#footnote-ref-6)